**Predkladacia správa**

Materiál „Návrh na vyslovenie súhlasu Národnej rady Slovenskej republiky
s Dohodou o spoločnom leteckom priestore medzi Európskou úniou a jej členskými štátmi na jednej strane a Ukrajinou na strane druhej“(ďalej len „dohoda“) sa predkladá ako iniciatívny materiál.

Dohoda bola podpísaná zástupcom Európskej únie a zástupcom Ukrajiny 12. októbra 2021. Prezidentka Slovenskej republiky vyjadrila súhlas s predbežným vykonávaním dohody dňa 17. septembra 2021 v  súlade s článkom 38 ods. 3 dohody.

Rada 12. decembra 2006 poverila Komisiu začatím rokovaní s Ukrajinou o dohode
o spoločnom leteckom priestore. Výsledkom týchto rokovaní bolo parafovanie dohody
dňa 28. novembra 2013.

Cieľom tejto dohody je postupné vytvorenie spoločného leteckého priestoru medzi Európskou úniou, jej členskými štátmi a Ukrajinou, ktorý sa opiera najmä o rovnaké pravidlá v oblastiach bezpečnosti, bezpečnostnej ochrany, manažmentu letovej prevádzky, životného prostredia, ochrany spotrebiteľa, počítačových rezervačných systémov, ako aj o rovnaké pravidlá vzhľadom na sociálne aspekty. Na tento účel sa v dohode stanovujú pravidlá, technické požiadavky, administratívne postupy a základné prevádzkové normy a vykonávacie pravidlá, ktoré sa uplatňujú medzi zmluvnými stranami. Uvedený spoločný letecký priestor je založený na voľnom prístupe k trhu leteckej dopravy a na rovnakých podmienkach hospodárskej súťaže.

Ustanovenia tejto dohody majú prednosť pred príslušnými ustanoveniami existujúcich bilaterálnych dohôd o leteckých dopravných službách medzi členskými štátmi a Ukrajinou. Avšak existujúce dopravné práva, ktoré vznikli na základe týchto bilaterálnych dohôd a ktoré nie sú predmetom tejto dohody, sa môžu naďalej uplatňovať, pokiaľ nedochádza k diskriminácii medzi členskými štátmi a ich štátnymi príslušníkmi.

Rovnako ako v prípade iných dohôd medzi EÚ a tretími krajinami, existuje predpoklad, že v dôsledku liberalizácie trhu medzi EÚ a Ukrajinou sa medzi letiskami strán otvoria nové trasy. Okrem toho vykonávanie požiadaviek a noriem EÚ v oblasti letectva zo strany Ukrajiny vo všetkých aspektoch týkajúcich sa prevádzky leteckých spoločností (napríklad pokiaľ ide o bezpečnosť, manažment letovej prevádzky, bezpečnostnú ochranu, sociálne štandardy a životné prostredie) umožní vytvorenie spravodlivých podmienok hospodárskej súťaže pre všetky letecké spoločnosti. Vo všeobecnosti by sa letecké trhy EÚ a Ukrajiny mohli postupne vo veľkej miere vzájomne prepojiť a rozšíriť.

|  |
| --- |
| Dohoda je mnohostrannou medzinárodnou zmluvou podľa článku 7 ods. 4 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb, a preto podlieha pred jej ratifikáciou súhlasu Národnej rady Slovenskej republiky. Zároveň je dohoda medzinárodnou zmluvou podľa článku 7 ods. 5 Ústavy Slovenskej republiky, ktorá po ratifikácii a vyhlásení spôsobom ustanoveným zákonom, má prednosť pred zákonmi Slovenskej republiky.Dohoda je v súlade so zahraničnými záujmami Slovenskej republiky a je vypracovaná v súlade s vnútroštátnymi právnymi predpismi Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. |

Predkladaný materiál nemá vplyv na rozpočet verejnej správy, sociálne vplyvy, vplyvy na podnikateľské prostredie, vplyvy na služby verejnej správy pre občana, stav životného prostredia ani na informatizáciu spoločnosti. Materiál nemá vplyv na manželstvo, rodičovstvo a rodinu.

Materiál bol predmetom medzirezortného pripomienkového konania a na rokovanie vlády Slovenskej republiky bol predložený bez rozporov. Materiál bol schválený uznesením vlády Slovenskej republiky č. 299 zo dňa 12. júna 2023.